**ДУА “Сярэдняя школа №2 імя М. П. Масонава г. Свіслачы”**

**Канспект урока па прадмеце**

**“Чалавек і свет” у 5 класе**

**Тэма: “Паветра – сумесь газаў”**

**(па праграме І аддзялення дапаможнай школы)**

 **Склала:**

 **Настаўнік-дэфектолаг В. І. Крэўчык**

**Канспект урока па прадмеце “Чалавек і свет” у 5 класе**

**(па праграме І аддзялення дапаможнай школы)**

**Тэма ўрока: *Паветра – сумесь газаў”***

**Задачы:**

* пашырыць веды вучня аб паветры:
* пазнаёміць з саставам паветра;
* развіваць увагу, мысленне;
* выхоўваць беражлівыя адносіны да прыроды.

**Ход урока**

1. **Актуалізацыя ведаў**

**-**Празвінеў званок – пачынаецца ўрок. Я спадзяюся, што на ўрок ты прыйшоў з добрым настроем, падрыхтаваны. А як ты рыхтаваўся да ўрока я зараз праверу. Вось табе невялікі тэст. Ты павінен выбраць правільныя адказы на пытанні. Калі да ўрока ты рыхтаваўся, то зрабіць табе гэта будзе проста.

 **2. Уводзіны ў тэму**

 Акрамя Атлантычнага, Індыйскага, Ціхага, Паўночна Ледавітага акіянаў на свеце ёсць яшчэ адзін, самы вялікі. І мы, кожную гадзіну, кожную хвіліну, самі таго не заўважаючы, купаемся ў ім. І людзі, і кошкі, і сабакі, і птушкі, нават аўтобусы і аўтамабілі дзень і ноч купаюцца ў гэтым акіяне. Акіян гэты не салёны, не прэсны, не мае берагоў і вады. Як быццам вялікія рыбіны праплываюць па гэтым акіяне самалёты. Як ты думаеш, аб якім акіяне ідзе гаворка?

Гэты акіян называецца **атмасфера,** а калі сказаць прасцей, **гэта паветра.**

Сёння на ўроку мы вызначым, для чаго патрэбна паветра ўсяму жывому і з чаго яно складаецца.

**3.Работа па тэме ўрока**

-А пачнём мы работу з доследаў.

**Дослед 1.**

Памахай рукой каля твару. Што ты адчуваеш? Лёгкі вецярок – гэта рух паветра. Значыць, хоць мы яго не бачым, але яно ёсць вакол нас.

**Дослед 2.**

Паспрабуй затрымаць дыханне і палічы пра сябе? Які час ты змог абысціся без паветра?

Без яды чалавек можа абыходзіцца некалькі тыдняў, а без паветра – толькі некалькі хвілін. Паветра патрэбна людзям, жывёлам, раслінам. Ніхто не можа жыць без паветра.

Усяго 200 гадоў таму назад вучоныя ўстанавілі, што паветра- гэта сумесь газаў, якая складаецца з азоту (яго больш за ўсё у паветры), кіслароду (яго меней) і вуглякіслага газу (ягозусім мала).

-Як ты думаеш, які з газаў для нас самы важны? (кісларод: мы ўсе дыхаем кіслародам).

Так, мы ўдыхаем паветра, у якім ёсць кісларод, а выдыхаем паветра ўжо без кіслароду. За тое ў ім становіцца намнога болей вуглекіслага газу, ягі для дыхання не прыгодны.

**Дослед 3.**

Глядзі, я падпальваю на талерачцы паперку.Гарыць?

А цяпер я закрываю яе шклянкай. Пагасла? Чаму?

Папера яшчэ не ўся згарэла, але агню не можа быць без кіслароду. Дыхаюць людзі, жывёлы, птушкі і ўсе выдыхаюць вуглякіслы газ. Гарыць агонь – таксама забірае кісларод. І вуглякіслага газу становіцца ўсё больш і больш.

 Што забруджвае паветра? Гэта і дым з трубаў фабрык і заводаў, і выхлапныя газы аўтамабіляў, дым ад гарэння лясоў, ад спальвання смецця, дым ад печаў, якімі мы атапліваем дамы. Таму ў паветры, акрамя азоту, кіслароду і вуглякіслага газу ёсць прымесі: вадзяная пара, пыл, дым.

Знайдзі, дзе аб гэтым гаворыцца ў падручніку

**4.Работа з падручнікам (с.110)**

**Фізкультхвілінка**

**Гімнастыка для вачэй**

Усё жывое даўно б зыдыхнулася, каб не расліны. І дуб-велікан, і травінка, і самыя малюсенькія водараслі паглынаюць вуглякіслы газ. Ён неабходны ім для харчавання. А вяртаюць у паветра кісларод. Лясы, лугі, палі, паркі, сады, балоты – усе расліны на Зямлі замест вуглякіслага газу даюць нам кісларод. Чым больш вакол раслін, тым чысцейшае паветра. Таму мы павінны берагчы зялёныя насаджэнні, самі павінны насаджваць дрэвы, кусты, каб нам лягчэй дыхалася.

А што адбываецца ў нас дома? Як мы клапоцімся пра чысціню паветра? (праветрываем пакой, рэгулярна праціраем пыл мокрай анучай, пыласосім дываны. Пыл пранікае да нас у пакой праз вокны, дзверы, узнікае ў рэзультаце нашай дзейнасці. У ім знаходзяцца розныя бактэрыі і грыбкі, якія шкодныя для здароўя, таму так важна праводзіць рэгулярную ўборку.

**5. Вынік урока**

Якія задачы мы перад сабой ставілі?

***Даведацца з чаго складаецца паветра і для чаго яно патрэбна ўсяму жывому?***

Як ты думаеш, мы справіліся з пастаўленымі задачамі?

А цяпер скажы, калі ласка, чаму паветра патрэбна берагчы?

А як ты ацэньваеш сваю дзейнасць на ўроку?

Дамашняе заданне с. 110-111.

**6. Рэфлексія**

На дошцы ў нас – паветраны шар. А на стале ў цябе смайлікі. Прымацуй, калі ласка да паветранага шара той смайлік, які адпавядае твайму настрою ў канцы ўрока

**Тэст**

1. Як паветра праводзіць цяпло?

Добра дрэнна

1. Пад снегам раслінам

Цёпла холадна

1. У пакоі цяплей

Уверсе унізе

1. Якое паветра лягчэйшае

 Цёплае халоднае

План работы

на ўрок

* неабходнасць паветра
* састаў паветра
* вывады